Lõunasöögi ajal Maria Gracia kodus tulid teemaks itaallaste ja eestlaste toitumisharjumused. Kahtlemata tundus reisi alguses kummaline süüa hommikuks vaid üks magus sai ja tilgake tökatmusta kohvi; lõunaks jälle saia singiga või omletikattega. Õhtusöök seevastu oli niivõrd rikkalik (mitmekäigune), et peale seda oli kohutavalt raske olla. Kui eestlastele on omane süüa korraga ühe  einena kartulit, kastet, liha ja salatit, pakuvad itaalased enamuse toiduaineid eraldi: eelroaks vinnutatud vorst ja juustutükid, seejärel pastaroog (tavaliselt lasagne), siis soe liharoog, vahepeal roheline salat (mmmmm, …..kui hea!); külm liharoog; vahelduseks tilgake espressot ja seejärel magustoit - näiteks karamellikreem. Ja nagu sellest veel vähe oleks, tort. Loomulikult kuulub alates eelroast toidu kõrvale vein. Punane või valge - see sõltub maitsest. Meie mõistes sai (valge leib) on kogu aeg laual ja  seda süüakse iga toidu juurde.